钦定古今图书集成/明伦汇编/官常典/第502卷 > 解晖
## 钦定古今图书集成/明伦汇编/官常典/第502卷 > 解晖

按《宋史》本传：“晖，洺州临洺人。父珪，应募为州兵。后唐
天成中，西征至剑门，没于阵。晖少有勇力，以父死戎
事，得隶兵籍。戍雁门，与契丹接战，斩首七级，获酋长
一人，以功迁奉国军队长。晋天福中，安重荣反镇州，
因举兵向关。至宋城，晋师逆战，大破之。晖募军中壮
士百馀人夜𢭏贼垒，杀获甚众。晖频中流矢，而督战”
自若，颜色不挠，以功迁本军列校。周广顺初，刘崇与
契丹侵晋州，晖从都部署、枢密使王峻等往援之，晖率敢死士三十馀人，夜入契丹帐击之，杀获甚众。迁
本军第五指挥使。从世宗征淮南，率所部下黄州，擒
刺史高弼，迁虎捷第一军都虞候。宋初，迁步军都军
头，从征泽州，力战，目中流矢。师还，策勋为内外马步
军副都军头。建隆四年，充湖广道行营前军战櫂都
指挥使。潭州平，降玺书奖谕。伪统军黄从志据岳州，
晖率舟师讨平之，生擒从志及将校十四人，俘斩数
千，溺死者众。改控鹤右第二军都指挥使，领高州刺
史。乾德六年，诏领所部军屯上党，从李继勋略太原。
开宝九年，破太原军于境上，斩首千馀级，获马三十
匹，改均州刺史。太平兴国二年，诏于潞州北乱柳石
围中筑城，名“威胜军”，以晖为军使。从征并州，与尚食
使石彦赟率所部先下隆州，杀并人三百馀，擒招讨
使李询等六人以献行在所，赐予有加。复令与彦赟
督战士隶城西行营，分攻太原。刘继元降，太宗以太
原宫女三人赐晖，俄以功迁本州团练使、知霸州。雍
熙初，充云、应、寰、朔、忻、代等州都巡检使，三年，代归本
郡。淳化二年，被病，上章告老，改右千牛卫上将军致
仕，诏未至而卒，年八十。晖鸷猛木强，每受诏征伐，常
身先之，人所惮者，晖视之若甚易，由是频立战功，金
创遍体，时称“骁将。”子守颙。